《牧童谣》
明代·周是修

远牧牛，朝出东溪溪上头。
溪头草短牛不住，直过水南芳草洲。
脱衣渡水随牛去，黄芦飒飒风和雨。
老鸦乱啼野羊走，绝谷无人惊四顾。
寒藤枯木暮山苍，同伴相呼归又忙。
石棱割脚茅割耳，身上无有干衣裳。
却思昨日西边好，旷坂平原尽丰草。
短蓑一卧午风轻，长笛三吹夕阳早。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。